கேள்வி: காபூசு பின் சயீது அல் சயீது - தனிப்பட்ட வாழ்க்கை பற்றி விளக்கவும்.
பதில்: காபூசு இபாதி என்ற இசுலாம்ப் பிரிவைச் சேர்ந்தவர். இவர்களே ஓமானின் ஆட்சியாளர்களாக பல தலைமுறைகளாக உள்ளனர். ஓமான் இசுலாமிய நாடாக இருந்தாலும், காபூசு நாட்டில் சமய சுதந்திரத்தை வழங்கினார். ஓமானில் நான்கு கிறித்தவ தேவாலயங்களையும், பல இந்துக் கோவில்களையும் கட்ட நிதியுதவி செய்துள்ளார். கபூசு பின் சயீது மேல்நாட்டுச் செந்நெறி இசையின் தீவிர ஆதரவாளராக இருந்தார். அவரது 120 உறுப்பினர்களைக் கொண்ட இசைக்குழு மத்திய கிழக்கில் அதிக நற்பெயரைக் கொண்டுள்ளது. 1976 மார்ச் 22 இல், காபூசு தனது உறவினரான கமீலா என்பவரைத் திருமணம் புரிந்தார். 1979 இல் இவர்கள் மணமுறிவு பெற்றனர். கமீலா 2005 இல் வேறொருவரைத் திருமணம் புரிந்தார். கபூசிற்கு பிள்ளைகள் கிடையாது. மூன்று சகோதரிகள் உள்ளனர். அதனால், ஏனைய அரபு நாடுகள் போலன்றி இவர் தன்னுடைய வாரிசு யார் என்பதை அறிவிக்கவில்லை. ஆனால் தனக்குப் பின் யார் ஆட்சியில் வரவேண்டும் என்று உயில் எழுதி முத்திரையிட்டு இராணுவ அமைச்சரிடம் கொடுத்துள்ளார். 1995 செப்டம்பரில் சலாலாவில் அவரது அரண்மனைக்கு அருகில் வாகன விபத்தொன்றில் காயமடைந்தார். இவ்விபத்தில் இவரது முக்கிய அமைச்சர்களில் ஒருவரான கயீசு பின் அப்துல் முனிம் அல் சவாவி என்பவர் உயிரிழந்தார்.
கேள்வி: காபூசு பின் சயீது அல் சயீது - மறைவு என்பது என்ன?
பதில்: 2015 இல், கபூஸ் பெருங்குடல் மலகுடலுக்குரிய புற்று நோய் பாதிக்கப்பட்டு சிகிச்சை பெற்று வந்தார். 2019 திசம்பர் 14 இல், இவர் பெல்ஜியம் மருத்துவ சிகிச்சைக்காக தங்கிய பின்னர் இவரது ஆயுட்காலம் மிகக் குறுகியதாக இருப்பதாக அறிவிக்கப்பட்டு, அவர் தனது சொந்த நாட்டில் இறக்க விரும்பியதால் நாடு திரும்பியதாகவும் தெரிவிக்கப்பட்டது. 2020 சனவரி 10 இல் தனது 79-வது அகவையில் காலமானார். இவரது இறப்பிற்காக ஓமான் அரசு மூன்று நாட்கள் துக்கம் அறிவித்தது.
கேள்வி: காபூசு பின் சயீது அல் சயீது - அடுத்த சுல்தான் என்பது என்ன?
பதில்: வளைகுடா நாடுகள் ஏனைய நாடுகளின் தலைவர்களைப் போலல்லாமல், காபூசு தனது வாரிசைப் பகிரங்கமாகப் பெயரிடவில்லை. அரசியலமைப்பின் 6 வது பிரிவின்படி, பதவி வெற்றிடம் ஏற்பட்ட மூன்று நாட்களுக்குள் ஓமானிய அரச குடும்பம் ஒரு புதிய சுல்தானைத் தெரிவு செய்ய வேண்டும். அரச குடும்பப் பேரவை அடுத்த சுல்தானை அறிவிக்கத் தவறினால், காபூசு கடைசியாக எழுதி வைத்த உயில் ஓமானின் இராணுவ மற்றும் பாதுகாப்பு அதிகாரிகள், உச்ச நீதிமன்றத் தலைவர்கள் மற்றும் இரு நாடாளுமன்ற ஆலோசனைக் குழுக்களின் தலைவர்கள் முன்னிலையில் திறக்கப்பட வேண்டும். காபூசிற்குப் பிள்ளைகளோ சகோதரர்களோ இல்லை. ஆனாலும், ஓமான் அரச குடும்பத்தில் வேறு ஆண் உறவினரும், தந்தை-வழி மாமாக்களும் குடும்பத்தினரும் இருந்தனர். 2020 சனவரி 11 அன்று, இறந்த சுல்தான் காபூசு பின் சயீதின் இரகசியக் கடிதத்தை ஓமானிய உயர் அதிகாரிகள் திறந்தனர் என ஓமான் அரசுத் தொலைக்காட்சி அறிவித்தது. இதற்கமைய கைத்தாம் பின் தாரிக் அல் சயீது நாட்டின் சுல்தானாக அறிவிக்கப்பட்டார். கைத்தாம் காபூசின் முன்னாள் மைத்துனரும் ஆவார்.